RÅDETS FORORDNING (EF) Nr. 2722/1999

af 17. december 1999

om indførelse af en endelig antidumpingtold på importen af furfuraldehyd med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 9,

under henvisning til forslag fremsat af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

1. Tidligere undersøgelse

(1) I januar 1995 indførte Rådet ved forordning (EF) nr. 95/95(2) en endelig antidumpingtold på importen af furfuraldehyd med oprindelse i Folkerepublikken Kina (i det følgende benævnt "Kina"). Tolden udgjorde 352 ECU pr. ton.

2. Anmodning om en fornyet undersøgelse

(2) En kinesisk eksportør, China National Chemical Import and Export Corp. (i det følgende benævnt "Sinochem"), indgav den 5. juli 1996 en anmodning om en fornyet undersøgelse af foranstaltningerne i henhold til artikel 11, stk. 3, i forordning (EF) nr. 384/96 (i det følgende benævnt "grundforordningen"). Anmodningen om en fornyet undersøgelse var begrundet i påstande om, at der som følge af prisstigninger på importen med oprindelse i Kina ikke længere var behov for en antidumpingtold til at afhjælpe virkningerne af dumpingen; at ansøgeren kun eksporterede en begrænset mængde varer til Fællesskabet, og at EF-erhvervsgrenens struktur var ændret betydeligt som følge af Østrigs tiltrædelse, idet der herved var fremkommet en ny EF-producent, hvilket forbedrede EF-erhvervsgrenens samlede situation.

På grundlag af ovenstående fandt Kommissionen, at der forelå tilstrækkelige beviser til at indlede en fornyet undersøgelse vedrørende dumping og skade samt Fællesskabets interesser.

(3) Kommissionen offentliggjorde derfor i maj 1997 en meddelelse (i det følgende benævnt "indledningsmeddelelsen") i De Europæiske Fællesskabers Tidender(3) om indledning af en fornyet undersøgelse af foranstaltningerne vedrørende importen af furfuraldehyd med oprindelse i Kina og iværksatte en undersøgelse.

3. Nærværende undersøgelse

(4) Kommissionen underrettede officielt producenterne i Fællesskabet, producenter og eksportører, importører og brugerindustrier, som den vidste var berørt af sagen, samt deres repræsentative sammenslutninger og repræsentanterne for eksportlandet. Alle direkte berørte parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der er fastsat i indledningsmeddelelsen.

(5) Kommissionen indhentede og efterprøvede alle oplysninger, som den anså for nødvendige med henblik på fastlæggelse af dumping og analysen af Fællesskabets interesser, og den aflagde kontrolbesøg hos følgende selskaber:

a) Producenter i Fællesskabet

- Furfural Español, Spanien

- Lenzing AG, Østrig

b) Brugerindustri

- Repsol Petroleo, Spanien.

(6) Dumpingundersøgelsen omfattede perioden fra 1. maj 1996 til 30. april 1997 (i det følgende benævnt "undersøgelsesperioden"). Analysen af EF-erhvervsgrenens situation dækkede perioden fra 1. januar 1994 til 30. april 1997.

(7) På grund af de talrige vanskeligheder ved at nå frem til resultater i nærværende undersøgelse, navnlig fordi der samtidig verserede en sag for Retten i Første Instans bl.a. om en præcisering af definitionen af den pågældende vare, varede undersøgelsen betydeligt længere end den periode på tolv måneder, der anbefales for undersøgelser i henhold til artikel 11, stk. 5, i grundforordningen.

B. DEN PÅGÆLDENDE VARE OG SAMME VARE

1. Den pågældende vare

(8) Den pågældende vare er furfuraldehyd (også kaldet 2-furaldehyd eller furfural), som er en let gul væske med en karakteristisk skarp lugt, og som fremstilles ved forarbejdning af forskellige former for landbrugsaffald. Furfuraldehyd har to hovedanvendelsesformål, idet varen anvendes som et selektivt opløsningsmiddel ved olieraffinering til fremstilling af smøreolier og som råmateriale til forarbejdning til furfurylalkohol, der anvendes ved fremstilling af kunstharpiks til støbeforme.

Undersøgelsen har vist, at den fra Kina eksporterede vare hovedsagelig fremstilles på grundlag af risskaller eller majstoppe.

2. Samme vare

(9) Sinochem gentog den påstand, selskabet allerede havde fremsat for Retten i Første Instans(4), nemlig at furfuraldehyd importeret fra Kina ikke er samme vare som furfuraldehyd fremstillet af EF-erhvervsgrenen, da varerne har forskellige anvendelsesformål, og der således er tale om to separate markeder.

Det er blevet hævdet, at en EF-producent er den vigtigste leverandør af furfuraldehyd til anvendelse ved olieraffinering, mens den kinesiske vare sælges som råmateriale til forarbejdning til furfuralalkohol. Det hævdedes derfor, at EF-erhvervsgrenen umuligt kunne have lidt skade, da de kinesiske eksportører ikke konkurrerer på samme marked.

(10) Furfuraldehyd fremstillet i Fællesskabet og i Kina har samme fysiske egenskaber og specifikationer og er ikke udelukkende beregnet til et bestemt anvendelsesformål. Dette betyder, at de i overensstemmelse med den dom, som Retten i Første Instans afsagde den 29. januar 1998, er indbyrdes udskiftelige og kan benyttes til begge anvendelsesformål. Påstanden blev derfor afvist, og det konkluderedes, at furfuraldehyd fremstillet i Kina er samme vare som furfuraldehyd fremstillet og solgt af EF-producenterne, jf. artikel 1, stk. 4, i grundforordningen.

C. DUMPING

(11) Sinochem, der er den eneste samarbejdsvillige kinesiske eksporterende producent, anmodede om, at der blev indledt en fornyet undersøgelse med den begrundelse, at de omstændigheder, der lå til grund for de eksisterende antidumpingforanstaltninger, havde ændret sig væsentligt siden den oprindelige undersøgelse.

(12) Det skal bemærkes, at eftersom Kina i den oprindelige undersøgelse blev anset for at være et land uden markedsøkonomi, vil en påvisning af ændrede omstændigheder kræve bevis for, at alle de pågældende varer, eller i det mindste en repræsentativ mængde, der eksporteres fra Kina, i øjeblikket sælges til en pris, der er udtryk for et andet dumpingniveau. Med henblik på at vurdere de påståede ændrede omstændigheder skal det derfor være muligt at analysere hele eksporten, eller i det mindste en repræsentativ del heraf, fra Kina, og en sådan analyse skal gennemføres.

(13) På grundlag af tilgængelige statistiske oplysninger fra Eurostat fandtes det imidlertid i dette tilfælde, at den eksport af den pågældende vare, som Sinochem havde givet meddelelse om, kun tegnede sig for en mindre del af den samlede kinesiske eksport i undersøgelsesperioden. Det skal desuden i denne forbindelse bemærkes, at det ikke var muligt at fastslå det faktiske omfang af eksporten fra Kina, da der var tegn på, at ovennævnte statistiske oplysninger fra Eurostat var ufuldstændige for undersøgelsesperioden.

(14) For det første steg importen fra Thailand (et tredjeland, der ikke er omfattet af denne undersøgelse) kraftigt efter indførelsen af antidumpingtold på importen fra Kina. Samtidig viser de kinesiske eksportstatistikker en tilsvarende udvikling i eksporten fra Kina til Thailand. Disse oplysninger er særlig relevante i denne sag, da der på baggrund af de foreliggende oplysninger ikke synes at være nogen ny produktionskapacitet i Thailand, der kan forklare en sådan stigning i eksporten, og under alle omstændigheder er den eksisterende thailandske kapacitet ikke tilstrækkelig til at fremstille de mængder af den pågældende vare, der er angivet som eksporteret til Fællesskabet i undersøgelsesperioden.

(15) For det andet er der fremlagt dokumentation for Kommissionen, der tyder på, at den erklærede thailandske oprindelse af importen af den pågældende vare til Fællesskabet i undersøgelsesperioden sandsynligvis ikke er korrekt. Der er årsager til at antage, at en betydelig del af de som thailandske angivne varer i virkeligheden er af kinesisk oprindelse. Under disse omstændigheder finder Kommissionen, at der i betydeligt omfang er angivet en for lille mængde import til Fællesskabet af den pågældende vare af kinesisk oprindelse med det resultat, at Sinochems begrænsede andel af importen fra Kina gør den reelle mangel på samarbejdsvilje endnu større.

(16) Da der ikke foreligger andre pålidelige oplysninger, er undersøgelsesresultaterne vedrørende dumping blevet baseret på de foreliggende faktiske oplysninger, jf. artikel 18 i grundforordningen. Under disse omstændigheder fandtes det, at Eurostats oplysninger om importen fra Kina ikke kunne bruges, da der var stærke tegn på, at disse oplysninger var ufuldstændige. Der blev derfor set bort fra Eurostats oplysninger ved fastsættelsen af en dumpingmargen for Kina. Oplysningerne fra Sinochem kunne heller ikke benyttes til at fastsætte en landsdækkende dumpingmargen for Kina, da det ikke var muligt at vurdere repræsentativiteten af denne import. De faktiske foreliggende oplysninger i forbindelse med denne undersøgelse blev derfor anset for at være den dumpingmargen, der blev fastsat i den tidligere undersøgelse.

(17) For så vidt angår dumpingmargenen konkluderedes det derfor, at påstanden om en betydelig ændring af omstændighederne siden resultaterne af den oprindelige undersøgelse ikke var underbygget af undersøgelsesresultaterne.

(18) Alle interesserede parter har fået fuld og endelig meddelelse om undersøgelsesresultaterne og har fået mulighed for at fremsætte bemærkninger skriftligt og til at blive hørt mundtligt. Ingen interesserede parter gav sig til kende med nye oplysninger, og der er ikke fremsat nye underbyggede argumenter, der kunne ændre ovennævnte undersøgelsesresultater.

(19) Dumpingmargenen for Kina i den foreliggende fornyede undersøgelse er derfor 62,6 %.

D. SKADE

1. Erhvervsgrenen i Fællesskabet

(20) I den tidligere undersøgelse bestod erhvervsgrenen i Fællesskabet af en producent. Efter tiltrædelsen af tre nye medlemsstater i 1995 tilhører en anden producent nu også erhvervsgrenen i Fællesskabet. Med henblik på at sikre en sammenhængende sammenligning og fastslå betydningsfulde udviklingstendenser omfatter nedenstående oplysninger også oplysninger vedrørende den anden EF-producent fra og med 1994.

I forbindelse med den foreliggende fornyede undersøgelse anmodede Kommissionen om oplysninger fra de to producenter i Fællesskabet, hvilket den fik. Disse to producenter tegner sig for 100 % af den samlede produktion i Fællesskabet og udgør erhvervsgrenen i Fællesskabet, jf. artikel 4, stk. 1, og artikel 5, stk. 4, i grundforordningen.

2. Indledende bemærkning

(21) Som for undersøgelsen af dumping blev det i denne undersøgelse forsøgt fastslået, om omstændighederne med hensyn til EF-erhvervsgrenens situation havde ændret sig i et sådant omfang, at der kunne drages en anden konklusion end den, der blev nået under den tidligere undersøgelse.

3. Analyse af situationen på fællesskabsmarkedet

3.1. Forbrug i Fællesskabet

(22) Det åbenbare forbrug af furfuraldehyd i Fællesskabet (dvs. EF-erhvervsgrenens salg på fællesskabsmarkedet plus importen fra alle tredjelande efter Eurostats oplysninger) steg fra 35442 tons i 1994 til 46474 tons i 1995 og nåede et højdepunkt med 49694 tons i 1996. Forbruget faldt til 40127 tons i undersøgelsesperioden, hvilket er udtryk for en samlet stigning på 13,2 % fra 1994 til undersøgelsesperioden.

3.2. Importens omfang og priser

(23) For så vidt angår importens omfang og priser er der i første omgang benyttet oplysninger fra Eurostat ved undersøgelsen. Da der som ovenfor nævnt imidlertid er tydelige tegn på, at de statistiske oplysninger er ufuldstændige, konkluderedes det, at Eurostat kun kunne give et generelt indtryk af udviklingen for den pågældende import.

(24) Importen af den pågældende vare fra Kina faldt fra 1933 tons i 1994 til 413 tons i 1995, steg kraftigt til 5650 tons i 1996 og forblev på et lignende niveau i undersøgelsesperioden med 5285 tons. Undersøgelsen har vist, at den usædvanlig lave importmængde i 1995 forklares ved mangel på passende landbrugsaffald i Kina på grund af en særlig dårlig høst i dette år.

Ifølge Eurostat udgjorde importen fra Kina mindst 15 % af den samlede import i undersøgelsesperioden og er steget med 173 % i løbet af den undersøgte periode.

(25) Det hævdedes i anmodningen om den fornyede undersøgelse, at importen fra Kina var faldet støt mellem 1994 og 1995, og at der derfor ikke forvoldtes erhvervsgrenen i Fællesskabet skade. Undersøgelsen har imidlertid vist, at skønt importen faldt fra 1933 tons i 1994 til 413 tons i 1995, steg den betydeligt mellem 1993 og undersøgelsesperioden, nemlig til 5285 tons. Denne stigning er fortsat efter undersøgelsesperioden. I betragtning af påstandene om importens omfang i anmodningen om en fornyet undersøgelse blev der foretaget en undersøgelse af oplysninger vedrørende importmængden efter undersøgelsesperioden. I denne forbindelse bemærkes det, at den pågældende imports mængde i 1998 udgjorde 10502 tons, hvilket er næsten dobbelt så meget som importen i undersøgelsesperioden.

(26) Den kinesiske imports markedsandel udviser et tilsvarende stigningstendens i løbet af den undersøgte periode, idet den lå på 5,5 % i 1994, 0,9 % i 1995, 11,4 % i 1996 og 13,2 % i undersøgelsesperioden, hvilket som fastslået i den tidligere undersøgelse svarede til niveauet i 1992. På grundlag af ovenstående konkluderes det, at der ikke som hævdet i Sinochems anmodning om en fornyet undersøgelse er tale om, at importen af den pågældende vare med oprindelse i Kina er af begrænset omfang.

(27) For så vidt angår udviklingen i cif prisen, Fællesskabets grænse, fremgår det af tal fra Eurostat, at der er sket en stigning fra 500 ECU pr. ton i 1994 til 1300 ECU pr. ton i 1995, hvorefter prisen faldt til 946 ECU i 1996 og til 919 ECU i undersøgelsesperioden. De kinesiske eksportpriser steg med 83 % i løbet af den undersøgte periode, men dette var mindre end stigningen i EF-producenternes priser, der samlet steg med 90 %.

Prisen på de kinesiske eksportvarer begyndte at falde i 1996, og denne tendens fortsatte under og efter undersøgelsesperioden. Denne prisudvikling fra udgangen af 1995 og fremefter er i stærk modstrid med de påstande, der blev fremsat i anmodningen om en fornyet undersøgelse, hvor det blev påstået, at importen fra Kina ikke kunne forvolde EF-erhvervsgrenen skade på grund af det høje prisniveau.

3.3. Prisunderbud

(28) Undersøgelsen har påvist, at der fortsat findes betydelige prisunderbudsmargener, uanset om EF-erhvervsgrenens priser sammenlignes med den eneste samarbejdende kinesiske eksportørs priser eller med importpriserne som opgivet af Eurostat, idet sidstnævnte priser kun giver en generel ledetråd.

4. EF-erhvervsgrenens økonomiske situation

4.1. Generelt

(29) I analysen af EF-erhvervsgrenens økonomiske situation er der taget hensyn til, at der kun er to EF-producenter af den pågældende vare, og at det derfor er nødvendigt at beskytte oplysninger, der er afgivet i fortrolighed. Hvor det er nødvendigt, er fortrolige oplysninger derfor angivet som indekstal, idet udviklingen er beskrevet med udgangspunkt i 1994.

4.2. Produktion

(30) EF-erhvervsgrenens produktion af den pågældende vare faldt løbende fra et indekstal på 100 i 1994 til 91 i 1995 og faldt yderligere til 86 i 1996 og til 81 i undersøgelsesperioden. Dette udgjorde et fald på 19 % i løbet af den undersøgte periode.

4.3. Kapacitet og kapacitetsudnyttelse

(31) EF-erhvervsgrenens produktionskapacitet forblev stabil i den undersøgte periode.

Der kan konstateres et betydeligt fald i EF-erhvervsgrenens kapacitetsudnyttelsesgrad i den undersøgte periode. Kapacitetsudnyttelsen faldt fra 81 % i 1994 til 74 % i 1995, faldt til 70 % i 1996 og faldt yderligere til 66 % i undersøgelsesperioden. Dette er udtryk for et samlet fald på femten procentpoint i løbet af perioden.

4.4. EF-erhvervsgrenens salgsmængde

(32) EF-producenternes salg på fællesskabsmarkedet steg svagt mellem 1994 og 1995 og faldt derefter. Salget steg fra et indekstal på 100 i 1994 til 106 i 1995, men faldt til 86 i 1996 og til 80 i undersøgelsesperioden. Salget faldt således med 20 % i løbet af den undersøgte periode.

4.5. Lagre

(33) Målt i indekstal faldt EF-producenternes lagre af furfuraldehyd fra 100 i 1994 til 16 i 1995, hvilket er udtryk for usædvanligt små lagerbeholdninger.

Dette lave lagerbeholdningsniveau skyldes den kinesiske imports "midlertidige forsvinden" fra fællesskabsmarkedet i 1995, som tillod EF-producenterne at drage fordel af situationen. De indekserede lagerbeholdninger steg derefter til 72 i 1996 og til 90 i undersøgelsesperioden.

4.6. Prisudvikling

(34) EF-erhvervsgrenens salgspriser steg stærkt fra et indekstal på 100 i 1994 til 129 i 1995 og 216 i 1996 og faldt derefter til 194 i undersøgelsesperioden.

Disse prisstigninger faldt sammen med stærke stigninger i råvarepriserne. Råvareomkostningerne tegnede sig for 46 % af de variable omkostninger i 1996, hvilket steg til 56 % i undersøgelsesperioden.

4.7. Rentabilitet

(35) EF-erhvervsgrenens rentabilitet udviklede sig på følgende måde i den undersøgte periode (udtrykt i indekstal): 100 i 1994, 105 i 1995, 109 i 1996 og 103 i undersøgelsesperioden.

4.8. Beskæftigelse

(36) Beskæftigelsen i EF-erhvervsgrenen var stabil i den undersøgte periode, idet den fra et indekstal på 100 i 1995 faldt svagt til 97 i undersøgelsesperioden.

4.9. Konklusion vedrørende EF-erhvervsgrenens situation

(37) På grundlag af en samlet vurdering af de vigtigste økonomiske indikatorer for EF-erhvervsgrenen konkluderedes det, at de påstande, der er fremsat i forbindelse med EF-erhvervsgrenens situation i anmodningen om den fornyede undersøgelse, ikke bekræftedes af undersøgelsens resultater. Tværtimod har undersøgelsen vist, at EF-erhvervsgrenen fortsat befinder sig i en svag stilling.

5. Faktorer, som har indflydelse på EF-erhvervsgrenens situation

5.1. Virkningen af den pågældende import

(38) Der er et klart sammenfald mellem på den ene side de lave priser og den stigende import fra Kina, som konstateredes i den undersøgte periode, og EF-erhvervsgrenens svage stilling på den anden side. Dette fremgår af EF-erhvervsgrenens faldende salg og en betydelig forværring af rentabiliteten i undersøgelsesperioden.

(39) EF-erhvervsgrenens finansielle situation var dårlig i begyndelsen af den undersøgte periode og forbedredes betydeligt derefter. Denne forbedring faldt sammen med indførelsen af antidumpingforanstaltninger og den kinesiske imports midlertidige forsvinden fra fællesskabsmarkedet i 1995. Tilbagekomsten af de importerede varer fra Kina i betydelige mængder og til lave priser, især efter 1996, tvang imidlertid EF-erhvervsgrenen til at sænke sine priser, mens salget også faldt under pres fra dumpingimporten med deraf følgende negative virkninger for EF-erhvervsgrenens finansielle situation.

(40) På grundlag af ovenstående er der klare beviser for, at påstandene i anmodningen om den fornyede undersøgelse var ubegrundede, at den i den tidligere undersøgelse konstaterede skade ikke er afhjulpet, og at omstændighederne ikke er ændret væsentligt.

5.2. Virkninger af andre faktorer

(41) Der er også foretaget en vurdering af andre faktorer af relevans for fællesskabsmarkedets situation. Navnlig undersøgte Kommissionen udviklingen i og virkningerne af importen fra andre tredjelande og følgerne af stigninger i råvarepriserne.

(42) For så vidt angår importen fra andre tredjelande, som ikke er omfattet af denne fornyede undersøgelse, skal det bemærkes, at skønt denne import som ved den tidligere undersøgelse tegnede sig for en betydelig del af fællesskabsmarkedet, faldt importen fra andre tredjelande i løbet af den undersøgte periode.

(43) For så vidt angår importen fra Den Dominikanske Republik skal det nævnes, at en kinesisk eksportør påstod, at denne import altid havde haft en dominerende stilling på markedet (med en markedsandel på over 60 %), og at priserne på denne import altid havde været meget lave. I denne forbindelse blev det undersøgt, om der er sket nogen ændringer af omstændighederne med hensyn til importen af den pågældende vare fra Den Dominikanske Republik.

I første omgang er det vigtigt at understrege, at den samarbejdsvillige kinesiske eksportør i den foreliggende undersøgelse har erkendt, at importen fra Den Dominikanske Republik altid har været væsentlig. Det er lige så vigtigt at understrege, at enhver ændring i forbindelse med denne import derfor vil skulle være særlig betydningsfuld, for at det kan konkluderes, at sådanne ændringer vedrørende denne import kunne berettige, at den foreliggende fornyede undersøgelse afsluttes uden indførelse af foranstaltninger. En undersøgelse af udviklingen i den importerede mængde fra Den Dominikanske Republik viser, at importen steg fra 24429 tons i 1994 til 33209 tons i 1995 og derefter faldt til 29765 tons i 1996 og til 24331 tons i undersøgelsesperioden. Importen fra Den Dominikanske Republik udgjorde ifølge Eurostat 82,6 % af den samlede import i 1994, 82,4 % i 1995, 66,6 % i 1996 og 68,6 % i undersøgelsesperioden.

(44) For så vidt angår importpriserne på furfuraldehyd med oprindelse i Den Dominikanske Republik var der ifølge Eurostat tale om følgende udvikling i den vejede gennemsnitlige cif-pris, Fællesskabets grænse, udtrykt i ECU pr. ton: 973 i 1993, 1040 i 1994, 905 i 1995, 708 i 1996 og 599 i undersøgelsesperioden.

(45) I forbindelse med den tidligere undersøgelse blev det fastslået, at importen af den pågældende vare med oprindelse i Den Dominikanske Republik ikke var årsag til, at EF-erhvervsgrenen havde lidt skade.

(46) Det skal bemærkes, at Rådets undersøgelsesresultater i den tidligere undersøgelse med hensyn til denne imports betydning som en skadevoldende faktor udgjorde en del af en af de påstande mod forordning (EF) nr. 95/95, som blev afvist af Retten i Første Instans som nævnt overfor(5).

Ved offentliggørelsen af sine konklusioner erklærede Retten, at Fællesskabets institutioner ikke havde foretaget en åbenbar fejlvurdering ved at finde, at importen af furfuraldehyd fra Den Dominikanske Republik, for hvilken der ikke var tale om dumping, ikke kunne bryde årsagssammenhængen mellem dumpingimporten af furfuraldehyd fra Kina og den skade, som var forvoldt erhvervsgrenen i Fællesskabet.

(47) I forbindelse med den foreliggende fornyede undersøgelse fandtes det, at situationen med hensyn til importen af den pågældende vare med oprindelse i Den Dominikanske Republik ikke siden den tidligere undersøgelse var ændret i et omfang, der kunne påvirke undersøgelsesresultaterne vedrørende importen med oprindelse i Kina. Den pågældende import var faktisk faldende i den senere del af den undersøgte periode.

(48) For så vidt angår importen fra andre tredjelande end Kina og Den Dominikanske Republik havde kun importen fra Thailand noget væsentligt omfang. Det skal imidlertid bemærkes, at der som nævnt ovenfor er betydelig tvivl om den egentlige oprindelse af den vare, der importeres fra Thailand.

(49) Det fandtes, at importen fra alle andre tredjelande steg fra 2705 tons i 1994 til 2941 tons i 1995 og derefter faldt til 1759 tons i undersøgelsesperioden. Priserne på disse importerede varer fandtes desuden at være klart højere end priserne på de fra Kina importerede varer. Det fandtes derfor, at resultaterne af analysen af denne imports priser og omfang ikke kunne berettige, at den foreliggende fornyede undersøgelse blev afsluttet uden en videreførelse af foranstaltninger.

5.3. Konklusion

(50) Det fremgår af undersøgelsen, at EF-erhvervsgrenen har haft faldende produktion og salg i undersøgelsesperioden. Dette fandt sted på et tidspunkt, hvor der blev imponeret store mængder varer fra Kina til priser, der lå betydeligt under EF-producenternes priser.

E. SANDSYNLIGE VIRKNINGER, HVIS ANTIDUMPINGTOLDEN OPHÆVES

(51) Da den foreliggende fornyede undersøgelse ikke var afsluttet ved udløbet af de ved forordning (EF) nr. 95/95 indførte foranstaltninger, har den fornyede undersøgelse i henhold til artikel 11, stk. 7, i grundforordningen også omfattet de omstændigheder, der er omhandlet i artikel 11, stk. 2, i grundforordningen.

(52) I forbindelse med den undersøgelse, der omfatter de i artikel 11, stk. 2, i grundforordningen omhandlede omstændigheder, er det særlig relevant at understrege, at ingen producent af den pågældende vare samarbejdede i forbindelse med den foreliggende undersøgelse. En part samarbejdede i forbindelse med undersøgelsen, men denne part handlede udelukkende som eksportør. Det var derfor ikke muligt at indhente produktionsrelaterede oplysninger, f.eks. om kapacitet og kapacitetsudnyttelse, der anses som centrale indikatorer i undersøgelser, der omfatter de omstændigheder, der er omhandlet i artikel 11, stk. 2, i grundforordningen.

(53) Med dette in mente og som fastsat ovenfor fremgår det af undersøgelsen, at der fortsat forekommer dumping, skønt der er indført foranstaltninger. EF-erhvervsgrenen fandtes desuden fortsat at befinde sig i en usikker situation. Den har i den undersøgte periode nedsat produktionen og kapacitetsudnyttelsen samt mistet salg og markedsandele. Det konkluderes derfor, at den nuværende undersøgelse har vist, at omstændighederne vedrørende dumping og skade ikke er ændret væsentligt.

(54) For så vidt angår sandsynligheden for, at der igen vil forekomme skadelig dumping, hvis foranstaltningerne for lov til at udløbe, har undersøgelsen for det første vist, at produktionskapaciteten i Kina synes at være øget væsentligt i den undersøgte periode. Mens det i anmodningen om den fornyede undersøgelse blev anslået, at produktionskapaciteten i Kina var på omkring 20000 tons om året, fremgår det af oplysninger indhentet i forbindelse med den nuværende undersøgelse, at en enkelt kinesisk producent alene havde en produktion på 50000 tons i 1998. Den samlede kinesiske kapacitet kan på baggrund af oplysninger indhentet i forbindelse med denne undersøgelse fastsættes til ca. 90000 tons om året.

(55) For det andet og for så vidt angår priserne på kinesisk furfuraldehyd fremgår det af oplysninger, der er indhentet i forbindelse med undersøgelsen, at priserne på kinesisk furfuraldehyd på flere tredjelandsmarkeder, hvor der ikke fandtes antidumpingforanstaltninger, i undersøgelsesperioden var betydeligt lavere end priserne på de varer, der importeredes fra Kina til Fællesskabet.

(56) For det tredje er der årsager til at antage, at en betydelig del af den furfuraldehyd, der i undersøgelsesperioden blev angivet som thailandsk, i virkeligheden er af kinesisk oprindelse, hvilket understreger de muligheder, der fortsat er for eksport med oprindelse i Kina.

I betragtning af alle disse elementer finder Kommissionen, at hvis der ikke opretholdes antidumpingforanstaltninger, vil der fortsat forekomme eksport af furfuraldehyd fra Kina til Fællesskabet i betydelige mængder og til dumpingpriser, der ligger betydeligt under EF-erhvervsgrenens priser. Den pågældende imports skadelige virkning på EF-erhvervsgrenens situation ville ikke blot fortsætte, men sandsynligvis forøges, og derved forvolde yderligere væsentlig skade for EF-erhvervsgrenen.

F. FÆLLESSKABETS INTERESSER

1. Generelle overvejelser

(57) Kommissionen undersøgte på grundlag af de afgivne oplysninger, om der til trods for resultaterne af den foreliggende undersøgelse var tvingende årsager til at konkludere, at det ikke ville være i Fællesskabets interesse at indføre foranstaltninger i dette særlige tilfælde.

For at vurdere virkningerne af de gældende foranstaltninger blev der sendt spørgeskemaer, hvori der blev anmodet om oplysninger om Fællesskabets interesser, til alle parter, som var kendt af Kommissionen på tidspunktet for indledningen af undersøgelsen.

(58) Det bør erindres, at det i den tidligere undersøgelse fandtes, at en indførelse af foranstaltninger ikke var mod Fællesskabets interesser. Det skal desuden bemærkes, at den foreliggende undersøgelse er en fornyet undersøgelse og således analyserer en situation, hvor der allerede er indført foranstaltninger. Den nuværende undersøgelses timing og karakter vil derfor gøre det muligt at vurdere enhver utilbørlig negativ indvirkning på de berørte parter af de indførte antidumpingforanstaltninger.

2. Furfuraldehyderhvervsgrenen i Fællesskabet

(59) Det konstateredes, at EF-erhvervsgrenen samtidig med indførelsen af midlertidige antidumpingforanstaltninger i juli 1994 og den kinesiske vares midlertidige forsvinden fra fællesskabsmarkedet i 1995 var i stand til at øge sine priser og derved forbedre sin rentabilitet fra en dårlig situation i 1994 til en betydeligt bedre situation i 1996. De høje priser, som EF-producenterne opnåede i 1996, må imidlertid anses for at være ekstraordinære, da de skyldtes en usædvanlig stor efterspørgsel sammen med et fald i importen af den pågældende vare med oprindelse i Kina, som viste sig kun at være midlertidigt. Dette bekræftedes i den efterfølgende periode, hvor priserne ikke kunne opretholdes, fordi der var betydelige mængder kinesiske varer til stede på fællesskabsmarkedet til lave priser. Presset fra denne import tvang EF-erhvervsgrenen til at sænke sine priser, hvilket efterfølgende påvirkede erhvervsgrenens finansielle situation i negativ retning.

(60) I betragtning af ovenstående er det sandsynligt, at EF-erhvervsgrenen kan forbedre sin finansielle situation, hvis foranstaltningerne bliver opretholdt. Hvis der ikke indføres foranstaltninger, forventes det imidlertid, at EF-erhvervsgrenens situation vil blive forværret, hvilket på lang sigt vil føre til lukning af produktionsanlæg og deraf følgende tab af arbejdspladser.

3. Brugerindustrien

(61) Brugerindustrien i Fællesskabet består af to hovedsektorer, som svarer til de to hovedanvendelsesformål for furfuraldehyd, nemlig som et selektivt opløsningsmiddel i olieindustrien og som kunstharpiks til støbeforme (den kemiske industri).

(62) Kun en bruger i olieindustrien samarbejdede i forbindelse med undersøgelsen. De oplysninger, der blev afgivet af denne bruger om virkningen af prisen på furfuraldehyd på omkostningerne til smøreolie, bekræfter resultaterne af den tidligere undersøgelse, nemlig at furfuraldehyd brugt som katalysator kun har ubetydelige følger for produktionsomkostningerne. En fortsat opretholdelse af foranstaltninger vil derfor have begrænsede eller ingen virkninger for denne sektor af borgerindustrien.

(63) For så vidt angår det andet hovedanvendelsesformål blev der ikke modtaget oplysninger, der kunne tyde på, at resultaterne af den tidligere undersøgelse var ændrede med hensyn til dette anvendelsesformål. I betragtning af ovenstående konkluderes det, at virkningen af enhver foranstaltning på den kemiske industris situation sandsynligvis ikke vil være væsentlig.

4. Konklusion om Fællesskabets interesser

(64) På baggrund af ovenstående konkluderes det, at der for så vidt angår Fællesskabets interesser ikke foreligger tvingende årsager til ikke at opretholde de gældende antidumpingforanstaltninger.

G. ANTIDUMPINGFORANSTALTNINGER

(65) På grundlag af ovenstående og under hensyntagen til, at det ikke kunne fastslås, at omstændighederne med hensyn til dumping og skade har ændret sig væsentligt i forhold til den oprindelige undersøgelse, konkluderes det, at foranstaltningerne bør opretholdes i deres nuværende form og på deres nuværende niveau.

Den foreslåede antidumpingtold er en specifik told relateret til prisen frit Fællesskabets grænse og udgør 352 EUR pr. ton.

(66) Kommissionen finder også, at varigheden af de foranstaltninger, der var genstand for den fornyede undersøgelse, bør begrænses til fire år. På grund af de talrige vanskeligheder ved at nå frem til resultater i nærværende undersøgelse, navnlig fordi der samtidig verserede en sag for Retten i Første Instans bl.a. om en præcisering af definitionen af den pågældende vare, varede undersøgelsen betydeligt længere end den periode på tolv måneder, der anbefales for undersøgelser i henhold til artikel 11, stk. 5, i grundforordningen. I betragtning af denne ekstraordinære situation, der ikke har forbindelse med den betydelige mangel på samarbejdsvilje fra de kinesiske eksportørers side, er det passende at begrænse foranstaltningernes gyldighedsperiode -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af 2-furaldehyd (også kaldet furfuraldehyd eller furfural), i øjeblikket henhørende under KN-kode 2932 12 00 og med oprindelse i Folkerepublikken Kina.

2. Tolden udgør 352 EUR pr. ton.

3. I tilfælde hvor toldværdien er nedsat i henhold til artikel 145, andet afsnit, i Kommissionens forordning (EØF) nr. 2454/93(6), nedsættes den i denne artikels stk. 2 omhandlede specifikke told også forholdsmæssigt.

Artikel 2

Antidumpingtolden indføres for en periode på fire år fra datoen for denne forordnings ikrafttræden.

Artikel 3

Gældende bestemmelser vedrørende told finder anvendelse, medmindre andet er fastsat.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. december 1999.

På Rådets vegne

K. HEMILÄ

Formand

(1) EFT L 56 af 6.3.1996, s. 1. Forordningen som senest ændret ved forordning (EF) nr. 905/98 (EFT L 128 af 30.4.1998, s. 18).

(2) EFT L 15 af 21.1.1995, s. 11.

(3) EFT C 156 af 24.5.1997, s. 3.

(4) Sag T-97/95, Sinochem mod Rådet, vedrørende en anmodning om annullering af Rådets forordning (EF) nr. 95/95, Domstolens sml. II 85 (1995).

(5) Sag T-97/95, Sinochem mod Rådet, se fodnote 4.

(6) EFT L 253 af 11.10.1993, s. 1. Forordningen som senest ændret ved forordning (EF) nr. 502/1999 (EFT L 65 af 12.3.1999, s. 1).